Iltalehti kävi läpi kaikkien kansanedustajien kaikki taksimatkat koko vaalikaudelta. Vihreiden entinen puheenjohtaja Ville Niinistö on ajanut taksilla veronmaksajien piikkiin kaikkein eniten.

Jani Toivola päätyi kovaan pyöritykseen, kun hänen taksiajelunsa ja asuntoepäselvyydet tulivat ilmi. Videolla Vihreiden eduskuntaryhmän puheenjohtaja Krista Mikkonen kommentoi tapauksia.

Vihreiden kansanedustajat Ville Niinistö ja Jani Toivola ovat käyttäneet taksia eniten. TIINA SOMERPURO/JENNI GÄSTGIVAR

Iltalehden tekemän selvityksen mukaan vihreiden kansanedustaja ja entinen puheenjohtaja Ville Niinistö on eduskunnan ahkerin taksinkäyttäjä. Niinistö on ajanut taksilla veronmaksajien piikkiin 1215 kertaa. Se on selvästi eniten.

Niinistön takana tulevat vihreiden Jani Toivola (1087) ja perussuomalaisten Tom Packalén (1078), jotka ovat olleet taksiasioissa aikaisemminkin esillä.

Kokoomuksen Susanna Koski on hänkin tehnyt lähes tuhat taksimatkaa tällä vaalikaudella (978).

Selvityksessä on huomioitu istuvien kansanedustajien kaikki eduskunnan taksikortilla maksamat taksimatkat toukokuusta 2015 joulukuuhun 2018.

Taksimatkat ovat maksaneet veronmaksajille yhteensä 1,8 miljoonaa euroa.

Kokoomuksen kansanedustaja Susanna Koski on ajanut taksilla lähes tuhat kertaa. JENNI GÄSTGIVAR

700 metrin matka taksilla

Niinistö oli vauhdissa etenkin keväällä 2018, jolloin vihreiden entinen puheenjohtaja käytti taksia parin kuukauden sisään lähes sata kertaa.

Helmikuussa 2018 Niinistö käytti eduskunnan taksikorttia 52 kertaa, parhaina päivinä viisi kertaa. Taksimatkat maksoivat veronmaksajille 923,80 euroa.

Ville Niinistö käytti taksia 52 kertaa helmikuussa 2018. Tiina Somerpuro

Lyhyin taksiajo oli 24. helmikuuta kello 16.50 kuitattu 700 metrin matka. Eduskuntatalolta on 700 metriä esimerkiksi Helsingin Stockmannille. Matkan kävelee helposti alle kymmenessä minuutissa.

Kenties erikoisin tapaus on kuitenkin 21. tammikuuta, jolloin Niinistö ajoi lauantain ja sunnuntain välisenä yönä ensin 5,2 kilometriä johonkin ja heti perään 5,9 kilometriä johonkin. 18,60 euron ja 24,40 euron taksiajot on kuitattu Helsingissä kello 03.15 ja 03.39. Niinistö oli aiemmin lauantaina hävinnyt Palloliiton puheenjohtajavaalissa Ari Lahdelle.

Tuppisuut taksin takapenkillä

Toivolan, Packálenin ja Kosken sijoittuminen kärkeen on mielenkiintoista, sillä he kaikki ovat olleet eduskunnassa silmiinpistävän hiljaa tällä vaalikaudella. Toivola on 71 puheenvuorollaan sijalla 164, Koski 47 puheenvuorollaan sijalla 180 ja Packalén 12 puheenvuorollaan sijalla 199. Toivola, Koski ja Packalén ovat käyttäneet yhteensä vain 130 puheenvuoroa, kun kaikkien edustajien keskiarvo on 189 puheenvuoroa.

Iltalehti uutisoi elokuussa Packalénin käyttäneen eduskunnan taksikorttia kymmenen kertaa viime juhannuksena. Packalén kuittasi muun muassa yhden taksimatkan juhannusaaton vastaisena yönä kello 03.30 vietettyään sitä ennen iltaa helsinkiläisessä karaokebaarissa. Packalénin mukaan kaikki juhannusajot liittyivät kansanedustajan tehtävien hoitamiseen.

Perussuomalaisten kansanedustaja Tom Packalén ajaa paljon taksilla. Jenni Gästgivar

Packalénin yön pikkutunneilla tekemät taksimatkat herättivät siinä määrin yleistä keskustelua, että eduskunnan hallinto- ja palveluosasto aikoo jatkossa kiinnittää enemmän huomiota taksimatkojen päivämääriin ja kellonaikoihin. Myös eduskunnan ja pääkaupunkiseudulla sijaitsevan kodin välisiin taksimatkoihin on kiinnitetty huomiota.

Niikon taksilasku lähes 30 000 euroa

Euromääräisesti eniten taksilla on ajanut perussuomalaisten kansanedustaja Mika Niikko, jonka taksimatkat ovat maksaneet veronmaksajille yhteensä 29 987 euroa. Seuraavana tulevat Packalén (24 885 euroa), Toivola (23 618 euroa), Koski (23 584) ja Niinistö (22 944 euroa).

Perussuomalaisten kansanedustaja Mika Niikko on ajanut taksilla 30 000 eurolla. JARNO JUUTI

Niikko selittää suurta taksilaskuaan työhön liittyvillä kiireillä ja henkilökohtaiseen turvallisuuteen liittyvillä tekijöillä, joita hän ei halua avata julkisuudessa sen enempää. Niikko on käyttänyt taksia tämän vaalikauden aikana 719 kertaa. Mukana on Niikon mukaan myös kotimatkoja.

– Taksin käyttö on ollut ihan tietoista ja sille on syynsä. En halua avata yksityiskohtia, mutta myös kansanedustajat voivat ministerien tavoin joutua tilanteeseen, jossa neuvotaan välttämään julkista liikennettä, erityisesti ilta-aikaan, Niikko sanoo.

– Henkilökohtainen turvallisuus edellä tässä on liikuttu ja tietysti eduskunnan matkustusohjeiden mukaisesti. Lisäksi työni on vaatinut muutoinkin paljon liikkumista, sillä tehtäviä on siunaantunut ihan riittävästi.

RKP ja vihreät puolueiden kärjessä

Edustajamäärään suhteutettuna eniten taksilla ovat ajaneet RKP ja vihreät. RKP:n kansanedustajat ovat ajaneet taksilla keskimäärin 249 eurolla ja vihreiden edustajat 234 eurolla kuukaudessa.

Kaikkien kansanedustajien keskiarvo on 204 euroa kuukaudessa.

Hallituksen ministereistä valtiovarainministeri Petteri Orpo (kok), liikenne- ja viestintäministeri Anne Berner (kesk) ja opetusministeri Sanni Grahn-Laasonen (kok) eivät ole maksaneet ainuttakaan taksiajoa eduskunnan taksikortilla kuluvan vaalikauden aikana.

Nollakerhossa ovat myös kansanedustajat Ritva Elomaa (ps), Eero Lehti (kok) ja Mika Raatikainen (ps).

Juttua muokattu 4.2.2019 kello 17.13: Kansanedustaja Mika Raatikaisen vaalikauden taksisaldo on 0 euroa, ei 87 euroa.

Juttua muokattu 5.2.2019 kello 09.39: Kansanedustaja Pekka Puskan vaalikauden taksisaldo on 8439 euroa, ei 9009 euroa.